[{"text_idx": "#000000", "text": "S4C: Yr her fwyaf yn ei hanes?"}, {"text_idx": "#000001", "text": "Disgrifiad o\u2019r llun, Roedd 'na ansicrwydd mawr i'r cyfryngau yng Nghymru yng nghyllideb ddiweddara'r Canghellor"}, {"text_idx": "#000002", "text": "Mae yna ansicrwydd mawr ym myd y cyfryngau Cymraeg, yn enwedig ar o\u0302l y cyhoeddiad yngly\u0302n ag ariannu'r BBC yn y Gyllideb ar 8 Gorffennaf."}, {"text_idx": "#000004", "text": "Cyflwynydd y rhaglen ydi'r bargyfreithiwr Gwion Lewis. Yma mae'n pwyso a mesur arwyddoca\u0302d y datblygiadau newydd i wasanaethau cyfryngol yma yng Nghymru:"}, {"text_idx": "#000006", "text": "Pan ddarlledwyd rhaglen gyntaf fy nghyfres 'Cyflwr y Cyfryngau' ar BBC Radio Cymru ddydd Llun diwethaf, yn pwyso a mesur dyfodol darlledu yng Nghymru, nid oedd arwydd o gwbl o'r storm oedd yn magu yng nghoridorau'r Adran Ddiwylliant yn San Steffan."}, {"text_idx": "#000007", "text": "Ddydd Mercher, ddeuddydd yn unig wedi i ni ddechrau'r gyfres, daeth y cyhoeddiad fod y BBC a Llywodraeth y DU wedi dod i delerau a\u0302'i gilydd yngly\u0302n a\u0302 setliad ariannol y BBC am y 10 mlynedd nesaf."}, {"text_idx": "#000008", "text": "Disgrifiad o\u2019r llun, Mae'r ffyrdd y mae pobl yn defnyddio gwasanaethau'r BBC ac S4C wedi newid"}, {"text_idx": "#000009", "text": "Ydi, mae'r drwydded deledu yn cael aros am ddegawd arall ac, am y tro cyntaf ers saith mlynedd, bydd ffi'r drwydded yn cael codi yn unol a\u0302 chwyddiant."}, {"text_idx": "#000010", "text": "Ond mae'r BBC yn gorfod talu pris uchel iawn am y fargen honno. Erbyn 2020, y BBC, nid Llywodraeth y DU, fydd yn gorfod talu am drwyddedau teledu am ddim i bobl dros 75 oed. Y gost? Tua \u00a3650 miliwn."}, {"text_idx": "#000011", "text": "Mae hyn tua'r un faint ag y mae'r BBC yn ei wario ar ei holl wasanaethau radio ym Mhrydain."}, {"text_idx": "#000012", "text": "Er gwaethaf ymdrechion Cyfarwyddwr Cyffredinol y BBC, Tony Hall, i geisio tawelu'r dyfroedd yn gyhoeddus drwy ddweud fod hwn yn gytundeb da i'r Gorfforaeth mewn hinsawdd economaidd \"anodd\", mae'n hynod debygol y bydd angen iddi gau un o'i phrif wasanaethau, maes o law, er mwyn cael deupen y llinyn ynghyd."}, {"text_idx": "#000013", "text": "Eisoes, mae si y bydd y sianel newyddion, BBC News, yn cael ei throi'n sianel ar y we yn unig er mwyn gwneud arbedion. Mae'r fwyell sydd wedi hofran uwchben BBC4 ers tro hefyd yn nes at ei tharged yn dilyn y cyhoeddiad yr wythnos hon."}, {"text_idx": "#000014", "text": "Disgrifiad o\u2019r llun, Sut fydd y berthynas rhwng y BBC ac S4C yn yr hinsawdd newydd?"}, {"text_idx": "#000015", "text": "Ond yn naturiol, goblygiadau'r fargen ar gyfer S4C sydd wedi hawlio'r penawdau yng Nghymru. Gan fod y sianel Gymraeg hefyd yn cael ei hariannu'n helaeth o bot y drwydded deledu erbyn hyn, mae'n \"rhesymol\", meddai Ysgrifennydd Diwylliant y DU, John Whittingdale, disgwyl i S4C wneud arbedion pellach hefyd."}, {"text_idx": "#000016", "text": "Nid gormodiaith yw dweud fod y geiriau hyn wedi ysgwyd y diwydiant teledu yng Nghymru i'r byw."}, {"text_idx": "#000017", "text": "Eisoes, mae S4C wedi colli o leiaf chwarter y gyllideb oedd ganddi bum mlynedd yn o\u0302l. I'r rheini ohonom sy'n wylwyr selog y sianel, mae'r diffyg arian yn amlwg ar y sgri\u0302n erbyn hyn, gyda rhaglenni blinedig yr olwg o'r archif yn llenwi'r oriau brig yn llawer rhy aml."}, {"text_idx": "#000018", "text": "'Does dim dwywaith amdani: byddai unrhyw doriadau sylweddol pellach yn ergyd farwol i'r diwydiant cynhyrchu annibynnol yng Nghymru ac yn ei gwneud hi'n amhosibl i S4C gynnig digon o raglenni o safon i gystadlu yn y byd digidol."}, {"text_idx": "#000019", "text": "Mae pethau'n symud yn sydyn iawn ar hyn o bryd. Wrth i S4C wynebu'r her fwyaf eto yn ei hanes, ni allai'r gyfres 'Cyflwr y Cyfryngau' fod yn fwy amserol."}, {"text_idx": "#000021", "text": "Ydi, mae hynny'n golygu ailwampio'r rhaglenni wrth i ni fynd yn ein blaenau i ymateb i'r datblygiadau diweddaraf, ond felly y dylai hi fod."}, {"text_idx": "#000022", "text": "Yn yr ail bennod yr wythnos hon, ydi Llywodraeth y DU yn cosbi S4C am gael ei rhedeg yn wael yn y gorffennol?"}, {"text_idx": "#000023", "text": "Oes yna gynllun o gwbl yn San Steffan ar gyfer ariannu darlledu drwy gyfrwng y Gymraeg yn ddigonol yn y dyfodol? Ac ai her gynyddol y byd digidol yn unig sydd i'w beio am y gostyngiad sylweddol yn ffigyrau gwylio S4C, ynteu oes yna resymau eraill?"}, {"text_idx": "#000024", "text": "Rywsut, mi gawn ni hefyd amser i ymweld a\u0302 set 'Rownd a Rownd', rhoi llinyn mesur ar Tommo druan, gofyn beth aeth o'i le yn Radio Beca, a holi'r Dirprwy Weinidog Diwylliant ym Mae Caerdydd beth yn union mae Llywodraeth Cymru yn ei wneud ar hyn o bryd i bledio achos S4C."}, {"text_idx": "#000039", "text": "Gareth Ward: Yr angerdd a'r aberth tu o\u0302l fy nghoginio"}, {"text_idx": "#000042", "text": "Cysylltwch a\u0302 niTabledi a ffonau symudolHefyd yn Gymraeg"}]